帝京篇
作者：駱賓王
朝代：唐

paragraphs: 山河千里國，城闕九重門。
不覩皇居壯，安知天子尊。
皇居帝里崤函谷，鶉野龍山侯甸服。
五緯連影集星躔，八水分流橫地軸。
秦塞重關一百二，漢家離宮三十六。
桂殿嶔岑對玉樓，椒房窈窕連金屋。
三條九陌麗城隈，萬戶千門平旦開。
複道斜通鳷鵲觀，交衢直指鳳皇臺。
劍履南宮入，簪纓北闕來。
聲名冠寰宇，文物象昭回。
鉤陳肅蘭戺，璧沼浮槐市。
銅羽應風回，金莖承露起。
校文天祿閣，習戰昆明水。
朱邸抗平臺，黃扉通戚里。
平臺戚里帶崇墉，炊金饌玉待鳴鐘。
小堂綺帳三千戶，大道青樓十二重。
寶蓋雕鞍金絡馬，蘭窗繡柱玉盤龍。
繡柱璇題粉壁映，鏘金鳴玉王侯盛。
王侯貴人多近臣，朝遊北里暮南鄰。
陸賈分金將讌喜，陳遵投轄正留賓。
趙李經過密，蕭朱交結親。
丹鳳朱城白日暮，青牛紺幰紅塵度。
俠客珠彈垂楊道，倡婦銀鉤采桑路。
倡家桃李自芳菲，京華遊俠盛輕肥。
延年女弟雙鳳入，羅敷使君千騎歸。
同心結縷帶，連理織成衣。
春朝桂尊尊百味，秋夜蘭燈燈九微。
翠幌珠簾不獨映，清歌寶瑟自相依。
且論三萬六千是，寧知四十九年非。
古來榮利若浮雲，人生倚伏信難分。
始見田竇相移奪，俄聞衞霍有功勳。
未厭金陵氣，先開石槨文。
朱門無復張公子，灞亭誰畏李將軍。
相顧百齡皆有待，居然萬化咸應改。
桂枝芳氣已銷亡，柏梁高宴今何在？
春去春來苦自馳，爭名爭利徒爾爲。
久留郎署終難遇，空掃相門誰見知。
當時一旦擅豪華，自言千載長驕奢。
倏忽摶風生羽翼，須臾失浪委泥沙。
黃雀徒巢桂，青門遂種瓜。
黃金銷鑠素絲變，一貴一賤交情見。
紅顏宿昔白頭新，脫粟布衣輕故人。
故人有湮淪，新知無意氣。
灰死韓安國，羅傷翟廷尉。
已矣哉，歸去來。
馬卿辭蜀多文藻，揚雄仕漢乏良媒。
三冬自矜誠足用，十年不調幾邅回。
汲黯薪逾積，孫弘閣未開。
誰惜長沙傅，獨負洛陽才。